บิ๊กซีกู้เงินแบงก์นอกซื้อคาร์ฟูร์
บิ๊กซีกู้เงินแบงก์นอกพันล้านเหรียญสหรัฐซื้อคาร์ฟูร์
26 พ.ย. 2553

บิ๊กซีกู้เงินแบงก์นอกพันล้านเหรียญสหรัฐซื้อคาร์ฟูร์
นางสาวรำภา คำหอมรื่น รองประธานฝ่ายบัญชีและการเงินบริษัทบี๊กซี ซูเปอร์เซ็นเตอร์  (BIGC) แจ้งว่า คณะกรรมการบริษัทฯมีมติอนุมัติให้ธนาคารในต่างประเทศจำนวน 3 ราย เป็นผู้จัดหาแหล่งเงินกู้จำนวน 1,000ล้านดอลลาร์สหรัฐอเมริก สำหรับการซื้อหุ้นทั้งหมดของบริษัท เซ็นคาร์  บริษัท นวนครินท์  และ บริษัท เอสเอสซีพี (ประเทศไทย)จากบริษัท คาร์ฟูร์ เนเดอร์แลนด์ บีวี และบริษัท มิลดิว บีวี พร้อมทั้งเห็นชอบให้ทำรายการป้องกันความเสี่ยงอัตราแลกเปลี่ยนที่เหมาะสม และให้จัดหาแหล่งเงินทุนอื่นๆ ที่เหมาะสม
ทั้งนี้ คาดว่าธุรกรรมจะเสร็จสมบูรณ์ในช่วงต้นปี 2554  โดยจะต้องได้รับการอนุมัติด้วยคะแนนเสียง 75% ของผู้ถือหุ้นที่เข้าประชุมหรือมอบหมายให้ผู้แทนเข้าประชุมในการประชุมวิสามัญผู้ถือหุ้นซึ่งจะจัดขึ้นในวันที่ 5 มกราคม 2554
ส่วนราคาซื้อจำนวน 35,450 ล้านบาท   คิดเป็นประมาณ 105.4% ของ มูลค่าสินทรัพย์บริษัทจำนวน 33,632 ล้านบาท (ณ วันที่ 30 กันยายน 2553) 
สำหรับประโยชน์ที่บริษัทคาดว่าจะได้รับ เป็นการก้าวสู่ความเป็นผู้นำในธุรกิจไฮเปอร์มาร์เก็ตของไทย     เสริมสร้างเครือข่ายที่แข็งแกร่งทางธุรกิจ    เป็นการสร้างผลประโยชน์สู่ความสำเร็จของบิ๊กซี ขยายจำนวนสาขาที่มีรูปแบบการบริการผสมผสานระหว่างธุรกิจค้าปลีก และธุรกิจอสังหาริมทรัพย์อย่างรวดเร็ว   และเป็นการรวมพลังทางธุรกิจครั้งสำคัญ